Në rrugëtimin tim me grupin e Bjeshkatareve nga e gjithë Shqipëria në ngjitje të Malit të Tomorit, (i njohur ndryshe si Olimpi i Beratit), shkoi gjithçka sipas planit tonë. U zgjuam në orën 5 të mëngjesit, dhe në 6 filluam t’i kacavirreshim malit; ca me shkopa, ca me duar, ca te vendosur, dhe ca me dy mendje. Është mundim i madh, por në më pak se 5 orë e mposhtëm majën. Mali ishte madhështor, pamja marramendëse, rrugëtimi shumë i veçantë. Por mjaft fola për veten dhe këtë udhëtim. Përshtypjen më të madhe mi la e nesërmja, ku meqë u zgjuam herët, vendosëm të ndalojmë të shikojmë kalanë brilante të Beratit. Me të vërtetë magjike, si pamja nga poshtë, edhe nga lart. Mora vesh që jetonin deri 500 banorë aty.

Po kullosja sytë, po kundroja kalanë mbas, dhe malin madhështor përpara, dhe shihja vërdallë vetëm të moshuar, si të huaj dhe vendas. Vallë ku të ishin të rinjtë? Ora trokiste 9, dhe të rinj nuk kishte. Mbeta i befasuar. Vallë këto mrekullira për kë të jenë lënë...?

Shqipëria është vend i bekuar, dhe i ka të gjitha të mirat. Male, det, klimën e butë dhe të bukur. E megjithatë, të rinjtë e sotem nuk i shfrytëzojnë këto gjëra, ose më saktë vetëm aty ku mund të duken dhe duhet të duken. Të rijntë e sotëm janë nëpër krevate, kafene, restorante, pra gjithandej ku s’duhet të jenë. Kështu ata shëmtojnë shpirtin dhe fizikun. Nuk e them këtë gjë t’ju ofendoj, por t’ju rizgjoj. Ne jemi popull i bukur, madje nga më të bukurit e rajonit, dhe dua të nxjerr në pah që ne po keqtrajtojmë genet tona, dhe kombin ku kemi lindur. Dua t’ju motivoj që me pak mundim perditë, të arrijmë tek hapat e Evropës. Dua t’ju inspiroj që të shihni përpara se dhe Evropa ka qenë këtu ku jemi ne, dhe me pak progres çdo ditë kanë arritur aty ku janë sot. Unë mendoj se është më mirë të ketë pak progres përditë se sa perfeksion, pasi perfeksioni nuk egziston por krijohet.

Prandaj them, rizgjohuni, zhgjohuni më herët se të gjithë, se besoj dhe jam i bindur që teknika që kam mësuar nga Azia e të zgjuarit herët, është një nga mrekullitë që duhen praktikuar. Unë e përdor vetë këtë teknikë dhe ju paralajmëroj: në fillim çdo gjë do ju duket e vështirë, nga mesi do ju duket rrëmujë, por kur t’ia keni marrë dorën, dmth nga fundi, do jeni të kënaqur e të lumtur se do keni arritur diçka me forcat tuaja duke dalë fitimtar.

Cila është kjo teknikë? Murgjit Tibetianë zgjohen në 5 të mëngjesit. Dhe është e vërtetuar që zgjimi herët ju ingranon më shumë e më shpejt në etapat e ditës. Duke u zgjuar herët, ju do keni mundësi të përgatisni ditën, të lexoni, të bëni sport, të hani mëngjes, vaktin më të rëndësishëm të ditës, të vendosni objektivat dhe kur të arrini në punë, në shkollë apo tek takimi i rradhës do jeni aq të karikuar dhe të motivuar sa çdo gjë do ju duket shumë e thjeshtë. Është më mirë se sa të veproni si disa: Zgjohen në 8:30, me vrap vishen, shkojnë në zyrë, pijnë një kafe, dhe nga ora 10 fillojnë efektivisht të punojnë. E imagjinoni vetë çfarë keni humbur.

Në Evropë njerëzit punojnë shumë me veten. Zgjohen herët, lexojnë, merren me sporte, dhe janë gati të punojnë. Këtë e bëjnë në mënyrë që të arrijnë përditë diçka më shumë. Pasi siç u them përherë klientëve të mi: -“po nuk ecët përpara nuk është se mbesni në vend, por shkoni mbrapa.” Dhe Evropa po na lë shumë mbrapa. Në perëndim njerëzit merren me zhvillimin e shpirtit dhe fizikut. Pasi dhe fiziku është i rëndësishëm. Unë them përherë: mendje e shëndoshë në trup të shëndoshë.

Ja ta llogarisim. Nëse zgjoheni përditë një orë më herët, ju në javë do fitoni 7 orë. Do keni 7 orë më shumë për punën, familjen, të dashurit tuaj dhe pse jo hobet dhe kënaqësitë personale. Kurse në muaj ju fitoni një ditë komplet. Imagjinoni ç’mund të bëni nëse keni një ditë më shumë në jetën tuaj. Po në vit e dini sa fitoni? Plot 12 ditë. Nuk them të zgjoheni në 5, por të paktën 6:30, ose të paktën një orë më herët se normalisht. Dhe mos harroni se në fillim do ju duket e vështirë, por në fund shumë e lehtë. E them këtë se mëngjesi është më i mirë se darka për të marrë vendime. Mëngjesi është më pozitiv, dhe mbas një gjumi të mirë, ne jemi të gatshem të bëjmë vendimet tona më të mira, pasi jemi të shlodhur, të energjizuar, dhe kemi objektivat në kokë. Me ardhjen e darkës, egoja jonë, bateria jonë personale, zbrazet, dhe kështu ti fillon të lodhesh dhe të marrësh vendime të gabuara, pasi nuk ke më ego të ndjekësh ose të vendosësh për atë që do ose kërkon.

E njëjta gjë më ndodhi në shpatin e malit Tomori. Në fillim çdo gjë mu duk shumë e vështire. Rrugëtimi i vështirë për të arritur në Berat. Zgjimi në orën 5, mbërritja tek këmbët e gjigandit, ftohtë, të uritur. Gjithçka shumë veshtirë. Pastaj u nisëm, përgjatë shtegut, disa përpara, disa pas, disa të ndalur, një rrëmujë si në pazar, si përreth dhe brenda meje, pasi nuk e dija ku isha, sa rrugë kisha, dhe lodhja të mundon. Por shikoja majen e kolosit, objektivin tim, më qeshte dhe buzëqeshte, më mundonte dhe motivonte, në kokë kisha vetëm një objektiv, ta shkelja atë majë, ta zotëroja dhe këtë kulm, pasi e dija kur të arrija do isha i lumtur, i arrirë. Dhe vertet ashtu ndodhi. Kur arrita, rruga e gjatë (rreth 5 orë) nuk mu duk asgjë, dhe shtegun e shihja si me perbuzje nga lart. Bora më prekte kembet, era më freskonte faqet. Unë tani nuk i druhem më asgjëje.

Prandja zgjohuni popull, ju të rijntë, e ardhmja e këtij vendi, kapni majat si ato fizike dhe ato metaforike, mos u druhuni nga asgjë se e ardhmja ishte e pashkruar, shtegjet janë të pa vendosur, vetëm ju në dorë e keni ta ndalni veten ose ta shtyni atë nëpër objektiva të reja. E ardhmja është një plastelinë e butë në dorën tuaj, jepini formën që doni dhe përshtateni atë sipas dëshirës tuaj të momentit. Por në fillim zotëroni plastelinën tuaj.